SK Úradný vestník Európskej únie C 135/27

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 135/11)

Týmto uverejnením vzniká právo vzniesť námietku voči žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„FELDSALAT VON DER INSEL REICHENAU“

ES č. DE/PGI/005/0318/27. 10. 2003

CHOP ( ) CHZO ( X )

Tento prehľad stanovuje hlavné body špecifikácie výrobku na informačné účely.

1. Príslušný orgán v členskom štáte:

Názov: Bundesministerium der Justiz Adresa: D-11015 Berlin Telefón: (49-30) 20 25 70 Fax: (49-30) 20 25 95 25 E-mail: poststelle@bmj.bund.de

2. Skupina:

Názov: Reichenau-Gemüse eG Adresa: Marktstraße 1 D-78479 Insel Reichenau Telefón: (49-7534) 920 00 Fax: (49-7534) 92 0020 E-mail: info@reichenaugemuese.de Zloženie: Výrobcovia/spracovatelia ( X ) Iné: ( )

3. Druh výrobku:

Trieda 1.6: Ovocie, zelenina a obilie, spracované a nespracované

2. Špecifikácia:

(zhrnutie požiadaviek v zmysle článku 4 ods. 2 nariadenia (ES) č. 510/2006)

4.1. Meno: „Feldsalat von der Insel Reichenau“

4.2 Opis: Feldsalat von der Insel Reichenau je valeriánka poľná, ktorá pochádza z ostrova Reichenau na Bodamskom jazere.

Valeriánka poľná vo forme súvislých štočkov s malými listami, bez koreňov a žltých klíčnych lístkov, mrazuvzdorná, tmavozelenej farby, orechovej chuti, chrumkavá.

4.3 Zemepisná oblasť: Ostrov Reichenau na Bodamskom jazere, Nemecko.

4.4 Dôkaz o pôvode: V rámci certifikácie IFS pre Reichenau Gemüse e.G. sa všetky jednotlivé balenia tovaru označujú číslom šarže. Na základe čísla šarže sa dá identifikovať výrobný podnik. Všetky podniky majú sídlo na ostrove Reichenau a obhospodarujú výlučne plochy na tomto ostrove. Obhospodarovanie poľnohospodárskych plôch je zdokumentované v kartotéke vodných plôch. Na základe tohto systému sa dá zabezpečiť spoľahlivé vysledovanie prepojenia tovaru so zemepisnou oblasťou.

4.5 Spôsob výroby: Feldsalat von der Insel Reichenau z ostrova Reichenau sa pestuje podľa smerníc pre integrované a kontrolované pestovanie v rámci značky kvality spolkovej krajiny Bádensko-Württembersko „Garantovaná kvalita s informáciou o pôvode“, a to výlučne na organickom substráte. Pôda sa dôkladne ošetruje a udržuje v zdravom stave. Burina sa odstraňuje okopávaním, parením alebo opaľovaním, teda mechanicky. S cieľom optimalizácie hnojenia sa každoročne robí analýza pôdy. V skleníkoch sa proti škodcom používa užitočný hmyz. Podľa pestovateľskej metódy ostrova Reichenau sa od októbra do marca zberá valeriánka poľná v chránených zariadeniach, v mesiacoch október, apríl až jún vo voľnej prírode. Na ostrove Reichenau sa valeriánka poľná zberá výlučne ručným spôsobom. To je podstatný rozdiel oproti iným oblastiam pestujúcim valeriánku, kde sa na zber používajú stroje. Následne sa valeriánka poľná voľne uloží do zväzkov s hmotnosťou 1 kg a umyje sa. Aj predaj valeriánky prebieha vo voľných zväzkoch s hmotnosťou 1 kg.

4.6 Spojenie:

— Prirodzené spojenie: Ostrov Reichenau je predurčený na pestovanie zeleniny. Ako pôvodne divoká rastlina, odolná proti mrazu, schopná vyrastať aj v polotieni, s nízkymi nárokmi na pôdu, živiny a vodu, je valeriánka poľná vhodnou zeleninovou kultúrou pre ostrov Reichenau v zimnom období, keď je nedostatok svetla a tepla. Tieto špecifické nároky danej kultúry umožňujú pestovať šalát aj v typických obdobiach zimných hmiel, ktoré môžu v tomto regióne trvať aj niekoľko týždňov.

— Povesť: Okrem klimatických podmienok a kvality pôdy má podporný význam pre kvalitu valeriánky poľnej aj špeciálne know-how výrobcov, čo mu zabezpečuje vynikajúcu povesť aj za hranicami regiónu. Anketa medzi obchodníkmi a spotrebiteľmi v roku 2000 ukázala, že spotrebitelia spájajú ostrov Reichenau predovšetkým s pestovaním zeleniny (ostrov sa aj volá „zeleninový ostrov“), pričom kladne hodnotia najmä čerstvosť, pekný vzhľad a pôvod výrobkov. Feldsalat von der Insel Reichenau je výrobkom tradičného zeleninárstva, ktoré má korene v kláštornej kultúre na ostrove Reichenau. Opisom svojej záhrady „de cultura Hortorum“ z roku 840, skrátene nazvaným „Hortulus“, založil opát Walahfried Strabo tradíciu ostrova Reichenau ako zeleninovej záhradky. Pestovanie valeriánky poľnej je prvýkrát doložené z roku 1901, v roku 1938 už patril k najdôležitejším druhom zeleniny na ostrove Reichenau (pozri. Glönkler, „Vom Weinbau zum Gemüsebau“ (Od vinohradníctva k zeleninárstvu), 1991, s. 61 a 122). V súčasnosti sa tu valeriánka poľná pestuje na ploche približne 30 ha, z toho prevažná časť v skleníkoch.

4.7 Kontrolný orgán:

Názov: Regierungspräsidium Karlsruhe, Referat 34 Adresa: D-76247 Karlsruhe Telefón: (49-721) 926 37 06 Fax: (49-721) 37 05 46 E-mail: abteilung3@rpk.bwl.de

4.8 Označenie: Feldsalat von der Insel Reichenau g.g.A.

(1) Ú. v. EÚ L 93, 31.3.2006, s. 12.